b"\n_START_ARTICLE_\nWarhammer: The Game of Fantasy Battles\n_START_PARAGRAPH_\nWarhammer: The Game of Fantasy Battles (anks\xc4\x8diau vadinosi Warhammer Fantasy Battle, neformaliai \xe2\x80\x93 Warhammer FB, WHFB ar WFB) \xe2\x80\x93 strateginis stalo minati\xc5\xabr\xc5\xb3 \xc5\xbeaidimas, leid\xc5\xbeiamas \xc4\xafmon\xc4\x97s Games Workshop. Tai pirmasis Warhammer fantasy pasaulio \xc5\xbeaidimas. Pirm\xc4\x85 syk\xc4\xaf i\xc5\xa1leistas 1983 m., nuo to laiko taisykl\xc4\x97s ir armij\xc5\xb3 apra\xc5\xa1ymai vis tobulinami. \xc5\xa0iuo metu galioja a\xc5\xa1tuntasis taisykli\xc5\xb3 leidimas._NEWLINE_Warhammer Fantasy \xc5\xbeaidime galima rinktis vien\xc4\x85 i\xc5\xa1 penkiolikos frakcij\xc5\xb3. Kiekviena j\xc5\xb3 turi savo stiprybes ir savo tr\xc5\xabkumus. Pavyzd\xc5\xbeiui, mi\xc5\xa1ko elfai turi geriausius \xc5\xbeaidime lankininkus, ta\xc4\x8diau j\xc5\xb3 \xc5\xa1arvai labai prasti. Tuo tarpu Bretonnia turi vien\xc4\x85 geriausi\xc5\xb3 kavalerij\xc5\xb3, bet labai silpnus p\xc4\x97stininkus.\n_START_SECTION_\nHobis\n_START_PARAGRAPH_\nWarhammer hobis turi kelis aspektus: miniati\xc5\xabr\xc5\xb3 kolekcionavim\xc4\x85, modeliavim\xc4\x85 ir da\xc5\xbeym\xc4\x85 bei pat\xc4\xaf strategin\xc4\xaf \xc5\xbeaidim\xc4\x85. Kadangi visos miniati\xc5\xabros parduodamos neda\xc5\xbeytos ir, da\xc5\xbeniausiai, kaip atskir\xc5\xb3 detali\xc5\xb3 rinkinys, svarbi hobio dalis yra j\xc5\xb3 surinkimas, modifikavimas bei da\xc5\xbeymas. Tai leid\xc5\xbeia kiekvienam \xc5\xbeaid\xc4\x97jui susikurti unikalios i\xc5\xa1vaizdos armij\xc4\x85. \xc5\xbdaidimas vyksta tiesiai ant stalo (paprastai ma\xc5\xbedaug 120 x 180 cm i\xc5\xa1matavim\xc5\xb3), kuris imituoja konkret\xc5\xb3 m\xc5\xab\xc5\xa1io lauk\xc4\x85: mi\xc5\xa1k\xc4\x85, kaln\xc5\xb3 per\xc4\x97j\xc4\x85, kaim\xc4\x85 ar pana\xc5\xa1iai. \xc5\xa0i\xc5\xb3 maket\xc5\xb3 gamyba taip pat yra svarbi hobio dalis.\n_START_SECTION_\nKita\n_START_PARAGRAPH_\nWarhammer Fantasy pasaulyje v\xc4\x97liau buvo sukurta daug kit\xc5\xb3 \xc5\xbeaidim\xc5\xb3. Pirmasis toki\xc5\xb3 \xe2\x80\x93 Blood Bowl, tam tikra \xc5\xbeiauri regbio (ar amerikieti\xc5\xa1ko futbolo) atmaina. Taip pat egzistuoja ir \xc5\xa1iame pasaulyje vykstantis vaidmen\xc5\xb3 \xc5\xbeaidimas pavadinimu Warhammer Fantasy Roleplay bei strateginis j\xc5\xabr\xc5\xb3 \xc5\xbeaidimas Man O'War. I\xc5\xa1 viso sukurti keturi kompiuteriniai \xc5\xbeaidimai, kuri\xc5\xb3 paskutinis \xe2\x80\x93 Warhammer Online: Age of Reckoning (MMORPG)._NEWLINE_Warhammer Fantasy Battle pagrindu sukurtas ir pana\xc5\xa1us \xc5\xbeaidimas tolimame ateities pasaulyje \xe2\x80\x93 Rogue Trader, v\xc4\x97liau i\xc5\xa1sivyst\xc4\x99s \xc4\xaf Warhammer 40 000."